Gular og appelsínugular viðvaranir vegna hvassviðris og ofankomu setja mark sitt á þennan síðasta dag febrúarmánaðar. Mikil lausamjöll veldur því að lítinn vind þarf til að skafrenningur valdi ökumönnum vandræðum.
Gular viðvaranir eru í gildi vegna hvassviðris og hríðar á Faxaflóa, Ströndum og Norðurlandi vestra. Appelsínugul viðvörun er í gildi fyrir Breiðafjörð og Vestfirði. Í athugasemd veðurfræðings segir að víða um land sé mikil lausamjöll og því þarf lítinn vind til að skafrenningur valdi vandræðum á vegum. Kristinn Þröstur Jónsson er deildarstjóri hjá Vegagerðinni.
Veður er að ganga niður á suðvesturhorninu og við vonumst til að Kjalarnesið og Þrengslin fari að opna um hádegisbilið. Hellisheiði verður eitthvað seinni og eins er Mosfellsheiði, svolítil vandræði þar. Holtavörðuheiði er eins og er í biðstöðu og í raun allt Snæfellsnes og Vestfjarðakjálkinn, enda er appelsínugul viðvörun þar til tvö í dag. Fyrir norðan er búið að opna nánast allt og síðan ætti að vera fært bara austur úr.
Davíð Már Bjarnason, upplýsingafulltrúi Slysavarnafélagsins Landsbjargar, segir að björgunarsveitir hafi verið kallaður út rúmlega tuttugu sinnum síðasta hálfa sólarhringinn.
Flest verkefnin hafa verið í Árnessýslu og á Hellisheiði. Á Þingvallavegi, Lyngdalsheiði og svo á Hellisheiði í nótt en björgunarsveitir hafa verið kallaðar út út af stökum föstum bílum á nánast öllu landinu. Alveg frá Austurlandi og vestur á Vestfirði og Vesturland.
-Nú hefur veðrið verið hressilegt í janúar og febrúar, er þetta ekki að verða komið ágætt bara?-
Jú þetta er búið að vera töluvert af útköllum hjá björgunarsveitunum núna það sem af er þessu ári og ég held að við séum horfa upp á nokkur hundruð prósenta aukningu í útköllum, bara á þessum fyrstu tveimur mánuðum ársins.
